Wara irawin pin na pain iri' domingo nein ca e' mami' ca Jeju ma'.
Cut in ac xujuxut na pain ca taxipa' urut con ca'.
Corom to urut pain xirim,
tao' pa' ac urut pain na oro man ca corom ac wa ma'.
Xi jin' ara urut cocon oro taramaxicon nuxut pain ca judeu urut ta.
Corom ac ca na Jeju.
Xat pe nain ximijaxut.
Ta toron ne xumuhu' me ta ac caparut na.
Tomi' iri nain i ma' ne,
mam' pe mi' ac caparut na pain manain prego pain micon je manain quit pain quiricon ma' quem.
Querec iri urut pain con ne,
tomi' querec te tamana ac urut con na.
Tomi' mami' ac caparut na:
Ta toron ne xumuhu' me ta naparut.
Pijim' hwet jujun pain capija oro wari' ta inuhu'.
Win ne ca pijim' hwet roron pain capija oro wari' ta capa' Te pane naparut.
Huco' mi' ac caparut na.
Corom hwet turuhu' Tamataracon Te Iri' Jam ta ac caparut na.
Mo ta tomi' ca' hun wari' ma':
Xic am pin nain ca caracat nem Iri' Jam ta,
mo ta tomi' ac i ma' hun.
Wara xic am pin nain Cotere' Iri' Jam quem.
Mo ta tomi' ca' hun quem:
Om ca xic am pin cain ca caracat nem Iri' Jam ta,
mo ta tomi' ac i ma' hun.
Om ca xic am pin cain quem na ca tomi' caparut ma'.
Hwet pa' iri naparut ne,
wara om na Tomé co win ma' urut pain ca taxipa' urut con Jeju ca'.
Om ca pe ho' caparut.
(Tocwan na wixicon Tomé quem.
Tomé co Horoman Pe na xijein wixicon.)
Je ca tomi' hwet urut con ca':
Querec urut con Taramaxicon nexi' ta Tomé na ca tomi' urut con ma'.
Tomi' ac caparut na:
Mo ta om querec tain jami prego pain micon.
Mo ta om quep tain pain mu ca'.
Mo ta om quep ta' pain quiricon pain ca xucun' tape ac tocwa ma'.
Om ta howa tain ca tomi' nuhu' ta na ca tomi' caparut ma'.
Xijein domingo pin iri na ne,
cut in mami' ac xujuxut na pain ca taxipa' urut con Jeju ca'.
Pe ho' naparut Tomé quem.
Tao' pa' paxi' urut pain oro manain ca corom ac wa ma',
ane hwet pa' caparut Jeju ne.
Xat pe ac cain na ximijaxut.
Ta toron ne xumuhu' me ta ac caparut na.
Tomi' pan ac con na Tomé Jeju:
Noro rain mu ca' Tomé.
Quep rain manain jami prego pain mu ca'.
Quep rain curu pain ca xucun' tape ac cacapa' ca' quem.
Tara pum ta'a maho' ra e'.
Howa ra ta na ca tomi' con ma'.
Taramaxicon ne!
Iri' Jam ne!
Ac i ma' na ca tomi' con ma'.
Cain' cain' xima quem Tomé ac con na Jeju.
Howa e' mapa' pain ca querec mapa' pain ca e' mami' ne ra?
Oro wari' co howa nanapa' pain ca om querec cacapa' ma',
om paxi' na ca querec cacapa' pain ca e' mami' ne ca'.
Je i ma' ira nana,
howa urut pum pain ca e' mami' nem ta nanapa'.
Wiricoco nana co param mi' wawa pain ca awi wa ta na ca tomi' con ma'.
Mija na oro xijein ca ara ca Jeju pane,
ca in ac caca oro wari' pane.
Warut pain ca taxipa' urut con ca',
querec urut con pain ca ara cain quem.
Mija paxi' na con,
ane om xirao' to tain pain ca xirao' ne ca' ne.
Oro ca xirao' mi' xuhu' ca',
xirao' mi' e' inuhu' pain,
ma' ta howa hun Jeju pain ca Cristo ca ma',
pain ca Panxica Iri' Jam ca ma' quem inuhu'.
Mo ta howa hun,
om ta pi' ra ha' ne ca e' nuhu' ta.